本中將爲江浙之行念當與夢貺遠别感歎傷懷因成長句奉呈
作者：呂本中
朝代：宋

paragraphs: 客行已無聊，况此憂慮集。
頹然念遠役，未見勇可習。
虛庭覺氣潤，遠視螢火濕。
故人不我厭，踏雨相勞揖。
朝餐共饑飽，夜語同坐立。
問我去此邦，何用如此急。
干戈與瘴癘，未見可出入。
何殊知二五，而不知有十。
俛首謝勤意，此非愚所及。
天涯重離别，所至方嶪岌。
感懷平生舊，忍效兒女泣。
風沙蔽中原，道路滿荆棘。
世事古則然，臨分莫於邑。